b'\n_START_ARTICLE_\nObramboslovje\n_START_SECTION_\nZgodovina nastanka obramboslovja\n_START_PARAGRAPH_\nObramboslovje je bilo kot \xc5\xa1tudij Splo\xc5\xa1ne ljudske obrambe in dru\xc5\xbebene samoza\xc5\xa1\xc4\x8dite ustanovljeno leta 1975 na takratni Fakulteti za sociologijo, politi\xc4\x8dne vede in novinarstvo (FSPN). Na podlagi dogovorov med zvezno vojsko in sekretariati za izobra\xc5\xbeevanje je bil \xc5\xa1tudij izoblikovan v petih republikah, njegov glavni namen pa je bil izobra\xc5\xbeevanje civilnih obrambnih strokovnjakov, zagotavljal pa je tudi dovolj znanj za izobra\xc5\xbeevanje \xc4\x8dastni\xc5\xa1kega kadra._NEWLINE_Uvedba \xc5\xa1tudija se je v Sloveniji od vsega za\xc4\x8detka mo\xc4\x8dno povezovala s te\xc5\xbenjami po nacionalni emancipaciji, ravno zaradi tega je bil \xc5\xa1tudij pri nas veliko bolj civilen, odprt za mednarodno sodelovanje, vpliv ideologije in re\xc5\xbeima pa je bil naj\xc5\xa1ibkej\xc5\xa1i._NEWLINE_Da je program bil ustanovljen ravno na FSPN gre zahvala tedanjemu dekanu prof. dr. Benku, ki je kljub nasprotovanju nekaterih kolegov in strahu pred militarizacijo in razvrednotenjem fakultete, pokazal dovolj poguma in zanimanja za novost na podro\xc4\x8dju univerzitetnega izobra\xc5\xbeevanja v Sloveniji.\n_START_SECTION_\nRazvoj vede\n_START_PARAGRAPH_\nPo za\xc4\x8detnih te\xc5\xbeavah pa je \xc5\xa1tudij v 30 letih obstoja mo\xc4\x8dno napredoval. Izobrazil je svoje kadre, razvil strokovno literaturo, raziskovalno dejavnost ter obogatil znanstveno \xc5\xbeivljenje pri nas. Pomagal je pri razvoju voja\xc5\xa1kega in obraboslovnega jezika in vzpodbudil razvoj tovrstne pubicistike._NEWLINE_Danes predstavlja interdisciplinarni dru\xc5\xbeboslovni program, ki povezuje politolo\xc5\xa1ke, sociolo\xc5\xa1ke, komunikolo\xc5\xa1ke, naravoslovne, obramboslovne in voja\xc5\xa1ke znanosti. Z velikim \xc5\xa1tevilom znanstvenih disciplin \xc5\xa1tudij omogo\xc4\x8da \xc5\xa1iroka znanja na podro\xc4\x8dju upravljanja, vodenja, svetovanja in delovanja v nacionalnem in mednarodnem varnostnem sistemu._NEWLINE_Obramboslovje se je programa, ki se je pri\xc4\x8del izvajati v kabinetu dr. Beblerja razvilo v program, ki je mo\xc4\x8dno pripomogel k temu, da je Slovenija danes samostojna in demokrati\xc4\x8dna dr\xc5\xbeava, prepoznavna tako v Evropi kot v svetu. K prepoznavnosti je mo\xc4\x8dno pripomoglo ravno sodelovanje s strokovnimi zdru\xc5\xbeenji ERGOMAS (European Research Group on Military and Society), ECMA (European Crisis Management Academy), CRISMART (Crisis Managenet Research and Training), DCAF (Geneva Centre for the Democratic Control of Armed Forces) ter sodelovanje z uglednimi mednarodnimi strokovnimi revijami.\n_START_SECTION_\nAktualne spremembe \xc5\xa1tudija\n_START_PARAGRAPH_\nPo bolonjskem programu se \xc5\xa1tudij izvaja v dveh razli\xc4\x8dnih modulih: kot splo\xc5\xa1ni obramboslovni in kot voja\xc5\xa1ki obramboslovni program. Pri tem se splo\xc5\xa1ni modul izvaja redno vsako leto, voja\xc5\xa1ki modul pa se razpi\xc5\xa1e v skladu s potrebami na trgu delovne sile. Oba obramboslovna modula temeljita na spoznanjih temeljnih in aplikativnih projektov Obramboslovnega raziskovalnega centra In\xc5\xa1tituta za dru\xc5\xbebene vede FDV in politi\xc4\x8dnih ved v celoti, zlasti spoznanj iz mednarodnih projektov o varnosti, obrambnem prestrukturiranju, konverziji voja\xc5\xa1kih resursov, mirovnih operacij, pri popolnjevanju oboro\xc5\xbeenih sil, pri \xc4\x8demer so v splo\xc5\xa1nem obramboslovnem modulu uporabljena sodobna spoznanja o kompleksni varnosti ter spoznanja iz svetovnih varnostnih \xc5\xa1tudij, medtem ko v voja\xc5\xa1kem obramboslovnem modulu uporabljamo ve\xc4\x8d spoznanj s podro\xc4\x8dja razvoja voja\xc5\xa1ke stroke v Sloveniji, ki se je v preteklem desetletju ohranila in razvijala na akademski ravni prav na Katedri za obramboslovje FDV._NEWLINE_Pred kratkim je za\xc4\x8delo delovati tudi prenovljeno Dru\xc5\xa1tvo \xc5\xa1tudentov obramboslovja Slovenije. D\xc5\xa0OS je zdru\xc5\xbeenje vseh \xc5\xa1tudentov, diplomantov, delavcev na Fakulteti ter ostalih oseb, ki jih povezujejo skupni interesi na podro\xc4\x8dju obramboslovnih znanosti.'